钦定古今图书集成/方舆汇编/职方典/第1325卷 > 《禹贡》扬州之南境天文女分野秦为南海郡地
## 钦定古今图书集成/方舆汇编/职方典/第1325卷 > 《禹贡》扬州之南境天文女分野秦为南海郡地

汉初，属南越国。武帝时，复属南海郡。晋仍旧。宋属南海、东官二郡。梁置梁化郡。隋废郡，置循州，治归善县。大业初，改龙川郡。唐武德初，复置循州，属岭南道。天宝初，改海丰郡。戟元初，复为循州。南汉移循州治龙川县，以归善县置祯州。宋天禧中，改曰惠州，属广南东路。宣和中，赐郡名博罗。元改置惠州路。明洪武初，“废循州，改置惠州府。” 领县十：

归善县：〈附郭。〉

本汉南海郡博罗县地。东晋为欣乐县。陈祯明中，改归善县。隋、唐皆为循州治。宋惠州治此。元仍旧。明因之，编户三十七里。

博罗县

在府城西北三十里。秦始置县，属南海郡。汉、晋因之。宋、齐、梁、陈仍旧。隋属循州。唐以罗阳县省入。南汉属祯州。宋属惠州。元仍旧。明因之，编户四十九里。

长宁县

在府城西八十里。本归善、翁源、英德三县地。隆庆中，析置为县，治于旧鸿雁洲，编户六里。《永安县》

在府城西南一百二十里。本归善、长乐二县地。隆庆中，析置为县，治于安民镇，编户七里。《海丰县》

在府城东三百里。本汉东官郡地。东晋置海丰县。隋初，属循州，后属龙川郡。唐初，析置陆安县，后省。南汉属祯州。宋属惠州。元仍旧。明因之，编户四十里。

龙川县

在府城东北四百里。秦始置。汉属南海郡。有龙穿地而出，即穴流泉，因名。隋初，省入河源县，后复置。唐贞观中，又省入归善县。天受初，置雷乡县。南汉改曰龙川县，徙循州治此。宋宣和中，改县曰雷江。绍兴初，复为龙川县。元仍旧。明废州，县改今属，编户六里。

长乐县

在府城东北四百八十里。本晋兴宁县地。隋唐属循州。南汉入齐昌府。宋为长乐镇。熙宁中，置长乐县，割龙川县地以益之，隶循州。元仍旧。明废循州，以县隶府，编户一十里。

兴宁县

在府城东北五百五十里。本汉龙川县地。东晋始置兴宁县。隋属循州。唐以齐昌县省入。南汉，改齐昌府。宋复为县，隶循州。元仍旧。明因之，废州隶府。编户七里。

连平州

明崇祯六年，割河源、和平、长宁、翁源四邑地建此州，在郡城东北四百里。

河源县

在府城北一百五十里。本汉南海郡龙川县地。南齐置河源县。隋初，属循州。大业初，以休吉县省入。唐又以石城县省入。南汉属祯州。宋属惠州。元仍旧。明因之，编户六里。

和平县

在府城东北二百八十里。隆庆中，析为县，编户四里。